kardosdrur/scandi-wiki huggingface dataset:
Enzo Francescoli

Enzo Francescoli Uriarte (født 12. november 1961 i Montevideo, Uruguay) er en tidligere uruguayansk fodboldspiller, der gennem 1980'erne og 1990'erne spillede som midtbanespiller på Uruguays landshold, samt hos flere sydamerikanske og europæiske klubber, primært River Plate og Olympique Marseille. Han blev i 2004 udvalgt til FIFA 100, en kåring af de 125 bedste nulevende fodboldspillere gennem historien, og blev også i både 1984 og 1995 kåret til Årets spiller i Sydamerika.

Francescoli blev argentinsk mester med River Plate to gange, og vandt desuden Copa Libertadores i 1996. Med Olympique Marseille vandt han det franske mesterskab i 1990.

Landshold 
Francescoli nåede i løbet af sin karriere at spille 72 kampe og score 15 mål for Uruguays landshold, som han repræsenterede i årene mellem 1982 og 1997. Han var med til at vinde hele tre Copa América-titler med landet, og deltog også ved både VM i 1986 i Mexico og VM i 1990 i Italien.

Titler 
Argentinsk mesterskab
 1986 og 1997 med River Plate

Ligue 1
 1990 med Olympique Marseille

Copa América
 1983, 1987 og 1995 med Uruguay

Eksterne henvisninger 

 Spillerinfo 

Fodboldspillere fra Uruguay
Fodboldspillere fra Club Atlético River Plate
Fodboldspillere fra RC Paris
Fodboldspillere fra Olympique Marseille
Fodboldspillere fra Torino FC
Fodboldspillere fra Cagliari Calcio
Personer fra Montevideo
Deltagere ved verdensmesterskabet i fodbold 1986
Deltagere ved verdensmesterskabet i fodbold 1990
Gustav Hetsch

Gustav Stefan Peter Nyeland Hetsch (født 27. februar 1867 på Frederiksberg, død 2. marts 1935) var en dansk musikkritiker, søn af maleren Christian Hetsch, bror til Stefan Hetsch og far til Haagen Hetsch.

Hetsch blev student fra Schneekloths Skole 1885, tog filosofikum 1886, var elev af Otto Malling, musikkritiker ved Dagens Nyheder og ved Nationaltidende fra 1892 til 1925; endvidere redaktør af pressens almanak Danmark. 

Hetsch udgav bøgerne Haydn (1900), Beethoven (1902), De syv Slørs Dans (1915), Det kongelige danske Musikkonservatorium 1867-1917 (1917), Peter Heise (1926) og H.C. Andersen og Musiken (1930).

Kilde 
 Opslag af professor Angul Hammerich i Salmonsen (Salmonsens Konversationsleksikon, 2. udgave, bd. 11, s. 417)

Eksterne henvisninger 
 
 Gustav Hetsch på LitteraturPriser.dk

Faglitterære forfattere fra Danmark
Biografiforfattere fra Danmark
Musikkritikere fra Danmark
Redaktører fra Danmark
Personer i Kraks Blå Bog (afdøde)
Personer fra Frederiksberg
Personer i Dansk Biografisk Leksikon
Gustav
Musikhistorikere fra Danmark
Dansksprogede forfattere fra Danmark
Christianskirken (Sønderborg Kommune)

Christianskirken er sognekirke i Christians Sogn, som omfatter den østlige del af Sønderborg by. Sognet blev i 1957 udskilt fra Sønderborg Sogn, som dengang omfattede hele byen.

Kirkens historie 
Allerede i 1944 planlagde man at opføre en kirke til 800.000 kr. Da der i 1952 var indsamlet 300.000 kr enedes arkitekten og byggekomiteen om at bygge bygningen i tre etaper.

Første etape stod færdig i 1957. 1973 blev den udvidet med et tværskib med i gotisk stil. Et oprindelig planlagt tårn er ikke blevet bygget. Kirken er tegnet af Kaare Klint, søn af Grundtvigskirkens arkitekt P.V. Jensen Klint. Den har da også stiltræk fælles med Grundtvigskirken og andre kirker tegnet af de to arkitekter. Kaare Klint nåede ikke at se første etape af kirkebyggeriet færdigt, idet han døde i 1954. Byggeriet blev færdiggjort af hans søn Esben Klint. Han stod også for udvidelsen af kirken, men døde inden byggeriet var kommet i gang. Det blev derfor en lokal arkitekt, Mogens Meyling, som gjorde kirken færdig som den står nu.

Den nye sognegård "Christiansgården" og præstebolig nord for kirken, tegnet af arkitekterne Johannes og Inger Exner, blev indviet den første søndag i advent 1997.

Kirkebygningen 
Kirken er indrettet som processionskirke, med plads til omkring 500 personer, i retningen øst-vest med et fritstående alter.

Kirken er traditionelt opbygget med hovedskib og side- og tværskibe. Stilen er den for Klint´erne karakteristiske gotik i gule sten. Skibene afsluttes foroven af hvælvinger. Koret, som er hævet i forhold til selve kirken, afsluttes af en apsis med store vinduer mod øst.
Fire mindre vinduer er forsynet med glasmosaikker udført af maleren Knud Lollesgaard (1911-1997).

Kirken ligger i den vestlige ende af Sønderborg Østre kirkegård. Kirkegården på næsten otte hektar, udarbejdet af Johannes Trolle, er anlagt på en bakke med en højdeforskel på omkring syv meter.

Kirkens inventar 
Kirken har et alterbord og en døbefont af granit. Der er ingen egentlig altertavle, men kirken købte ved 50-års jubilæet i 2007 fire malerier af maleren Arne Haugen Sørensen. Tre af malerierne er anbragt på apsisvæggen bag alterbordet og gør det således ud for en altertavle. Det fjerde er anbragt på væggen i det nordlige sideskib, sådan at det kan ses, når man står ved døbefonten. De fire malerier er "Den hellige familie", "Nadveren", "Korsfæstelsen" og Opstandelsen.

Krucifikset er fra 1300-tallet og forestiller en smilende Kristus
Den sekskantede prædikestol er af egetræ og anbragt på en granitsokkel. Den er ligesom orgelfacaden tegnet af Kaare Klint.

Orglet er fremstillet af firmaet Marcussen og Søn, Åbenrå. Det har 37 stemmer. Et mindre kororgel på 4 stemmer er fremstillet af det andet store sønderjyske orgelbyggerfirma, Bruno Christensen og Sønner, Terkelsbøl.

Referencer

Eksterne henvisninger 

Kirker i Haderslev Stift
Kirker i Sønderborg Amt
Kirker i Sønderborg
George V (metrostation)

George V er en station på metronettet i Paris. Den ligger i 8. arrondissement og betjener metrolinje 1.

Stationen 
Stationen befinder sig under Avenue des Champs-Élysées og blev åbnet den 13. august 1900. Dengang hed stationen Alma, men fik 27. maj 1920 sit nuværende navn fra Avenue George V, som igen er opkaldt efter kong George 5. af Storbritannien (1865-1936).

Automatisering 

Inden for rammerne af projektet for modernisering og automatisering af metrolinje 1 blev perronerne forhøjet i perioden fra 29.  oktober til 2. november 2008..

Adgang 

Der er adgang til stationen fra
 avenue des Champs-Élysées 101
 avenue des Champs-Élysées 118

Trafikforbindelser

Omgivelser 
 Avenue des Champs-Elysées
 Industri- og handelskammeret i Paris

Eksterne kilder/henvisninger 

George V
George V
Unterföhring

Unterföhring er en kommune i Landkreis München (Oberbayern), i den tyske delstat Bayern.

Geografi 
Kommunen ligger ved den nordøstlige udkant af byen München, grænser mod vest til floden Isar. I kommunens område ligger også Poschinger Weiher (Unterföhringer See), Mittlerer-Isar-Kanal og Feringasee.

Unterföhring er hjemsted for en række af Tysklands store virksomheder indenfor radio-, tv- og filmbranchen, ligesom den huser en række store forsikringsselskaber.

Eksterne henvisninger
Leovegildo Lins da Gama Júnior

Leovegildo Lins da Gama Júnior (normalt bare kendt som Júnior) (født 29. juni 1954 i Abelardo Luz, Brasilien) er en tidligere brasiliansk fodboldspiller, der op gennem 1980'erne spillede som back på Brasiliens landshold, samt hos klubberne Flamengo, Torino og Pescara. Han blev i 2004 udvalgt til FIFA 100, en kåring af de 125 bedste nulevende fodboldspillere gennem historien.

Júnior blev brasiliansk mester med Flamengo fire gange, og en enkelt gang pokalvinder. I 1981 vandt han med klubben desuden både Copa Libertadores og Intercontinental Cup.

Landshold 
Júnior nåede i løbet af sin karriere at spille 74 kampe og score seks mål for Brasiliens landshold, som han repræsenterede i årene mellem 1979 og 1992. Han var en del af den brasilianske trup til både VM i 1982 og VM i 1986, og deltog også i Copa América i 1983.

Titler 
Brasiliansk mesterskab
 1980, 1982, 1983 og 1992 med Flamengo

Brasiliansk pokalturnering
 1990 med Flamengo

Copa Libertadores
 1981 med Flamengo

Intercontinental Cup
 1981 med Flamengo

Eksterne henvisninger 

 Spillerinfo 

Fodboldspillere fra Brasilien
Fodboldspillere fra Clube de Regatas do Flamengo
Fodboldspillere fra Torino FC
Fodboldspillere fra Pescara Calcio
Deltagere ved verdensmesterskabet i fodbold 1982
Deltagere ved verdensmesterskabet i fodbold 1986
Eu-

eu- er et græsk og internationalt præfiks, som udtryk for at noget er godt, smukt, ægte eller sundt. modsat dys-. Dette præfisk bruges eksempelvis i ordene eufemisme, eufori, eugenik og eutanasi.

En variant af dette præfiks er ev-, f.eks. evangelium.

Præfikser
Eufori

Eufori er en stærk følelse af velvære, lykke og opstemthed. Mange vil kunne genkende denne følelse i forbindelse med en forelskelse.

Kan endvidere opnås igennem forskellige former for euforiserende stoffer.

Udtrykket kommer fra det græske euphoria. Præfikset eu- betyder, at det er godt eller rigtigt, mens '-phoros' er en afledning af 'pherein', som betyder 'at bære' i betydningen 'at befinde sig'. Dermed kan euphoria oversættes til 'at befinde sig i en tilstand af godhed, smukhed, oprigtighed', velvære.

Følelser
Cartoon Heroes

"Cartoon Heroes" er den niende single udgivet af Aqua, den blev udgivet i februar 2000 og var på gruppens andet album Aquarius.

Musikvideoen 
Inspireret af gamle science fiction-film, forbliver "Cartoon Heroes" Aquas mest ambitiøse musikvideo. Da den blev filmet, blev den betragtet som en af de dyreste videoklip i historien, med et budget på 3,5 mio. USD (modsvarende 4,7 mio. USD i 2012).

I videoen spiller Aqua rollen som en rumpatrulje. De er kaldet til at redde Jorden fra et truende blækspruttemonster som allerede har ødelagt forskellige byer. De formår at dræbe monsteret med hjælp fra deres undervandsbåd Aquarius.

Hitlister

Kilder 

Aqua-sange
Singler fra 2000
Nummer-et hits i Danmark
Jordskælvet i Guerrero 2009

Jordskælvet i Guerrero var et middelkraftigt jordskælv, som indtraf i Mexico den 27. april 2009. Dets styrke på Richterskalaen blev først anslået til 6,0, men det blev senere vurderet ned til 5,6.

Epicentret var ca. 30 km sydøst for Chilpancingo i delstaten Guerrero, og lå i en dybde af ca. 40 km. Skælvet kunne mærkes i andre dele af Mexicos centrale områder, herunder i Mexico City ca. 240 km væk og i delstaterne Hidalgo, Morelos, Puebla og Veracruz. 

Der blev rapporteret to omkomne i Acapulco efter hjerteanfald som følge af jordskælvet, og 4 huse styrtede sammen.Mange tusinde mennesker forlod huse og arbejdspladser som følge af rystelserne.

Kilder 

Guerrero 2009
Begivenheder i 2009
Nordre Kirkegård (Aarhus)

Nordre Kirkegård er en kirkegård i Aarhus. Den ligger på Trøjborg, umiddelbart øst for Århus Kommunehospital ved Nørrebrogade og er én af i alt to kommunale kirkegårde i byen, hvor Vestre Kirkegård er den anden.
Kirkegården breder sig over et areal på 14,8 ha.

Kirkegården blev anlagt fra midten af 1870'erne til 1892 og taget i brug i 1876. Den afløste Søndre Kirkegård, der lå hvor det nuværende Aarhus Rådhus ligger. Det nuværende kirkegårdskapel i nyromansk stil blev indviet i 1880 og er tegnet af arkitekt V. Puch. Det er ombygget i 1909 af S.F. Kühnel, ligesom der blev indrettet krematorium i kapellets kælder i 1941. Det blev dog nedlagt i 1969; siden har krematoriet ved Vestre Kirkegård været anvendt.

Nordre Kirkegård er udvidet adskillige gange; i 1891, 1892, 1899 og 1912. I 1920 blev det besluttet at anlægge Vestre Kirkegård, der blev taget i brug syv år senere. Beplantningen på kirkegården består af mange forskellige træer, og den er en populær oase i byen.

Kendte begravet på Nordre Kirkegård 
 N. Blixenkrone-Møller
 Leo Carpato
 Enrico Mylius Dalgas
 Christian Filtenborg
 Lars P. Gammelgaard
 Hugo Helmig
 Peter Holm
 Johan Fjord Jensen
 Kai Jensen
 Erik Kjersgaard
 Frederik Lausen
 L.C. Meulengracht
 Peter Sabroe
 Ferdinand Salling
 Herman Salling
 Maria Struzik-Krull
 Teddy Sørensen
 Svein Tønsager
 Ole Wisborg

Referencer

Kilder 
 Århus Leksikon om Nordre Kirkegård 
 Kirkegårde i Aarhus hos danmarkskirker.natmus.dk (Danmarks Kirker, Nationalmuseet)

Eksterne henvisninger 

 Aarhus Kommunes hjemmeside for kirkegården

Bygninger, konstruktioner og anlæg i Aarhus
Kirkegårde i Aarhus Kommune
Vor Frelsers Kirkegård

Vor Frelsers Kirkegård er en kirkegård, der hører til Vor Frelsers Kirke, men som er beliggende på Amagerbrogade på Amager i København, ca. en km syd for kirken.

Kirkegården blev anlagt i 1790, hvor den erstattede flere andre kirkegårde på Christianshavn. Først i 1927 blev muren rundt om kirkegården opført.

Kendte begravet på Vor Frelsers Kirkegård
 Otto Detlefsen
 Ole Dixon
 Carl H. Fischer
 Else Frölich
 Finn Gerdes
 John Hatting
 Tom M. Jensen
 Jørgen Kiil
 Jesper Klein
 Henry Lohmann
 Lykke Nielsen
 Svend Pri
 Peter Rasmussen
 Henrik Sandberg
 Gunnar Strømvad
 Professor Tribini
 Paul Valjean

Eksterne henvisninger

 Kirkegårdens hjemmeside
 

Kirkegårde i København
Amagerbro
Etableret i 1790
WHT

WHT er et studiealbum af den danske sanger og producer Troels Abrahamsen der også er forsanger i gruppen VETO.

Spor 
"The Woods Are Here"
"Worksong"
"End Scene"
"Switch It Off"
"When You’re Ready, Let Go"
"Shine Your Light"
"Collider"
"Wrong Gods"
"You Don’t Get Me At All"
"I Am Not An Island"
"We’re Like This"
"Nothing Comes To Those Who Wait"

Eksterne henvisninger 
 WHT på Bandcamp
Album fra 2009
Niels Helweg-Larsen

Niels Johan Helweg-Larsen (4. december 1911 i København − 26. december 2008 i Gentofte) var en dansk forlægger, forlagsboghandler og forfatter, bror til Else-Merete Ross og Jørgen Helweg-Larsen.

Han var søn af overretssagfører Albert Helweg-Larsen, blev student 1929 fra Metropolitanskolen og tog filosofikum 1930. Han stod i lære hos G.E.C. Gad i København 1930-33, fik videre uddannelse i Zürich og London 1933-34 og var ansat hos Andr. Fred. Høst & Søn 1935-37.

Helweg-Larsen overtog i 1937 forlagsboghandlen Thaning & Appel (grundlagt 1866). Fire år senere blev Godfred Hartmann partner i firmaet. I 1960 blev Helweg-Larsen direktør i firmaet.

Efter Anden Verdenskrig blev boghandlen frasolgt, og Thaning & Appel udviklede sig til et af de toneangivende danske forlag med en kulturradikal udgivelseslinie. Berømt blev udgivelsen af John Cleland's Fanny Hill fra 1965. Det førte til en højesteretssag om utugt! I 1968 forlod Godfred Hartmann forlaget og Helweg-Larsen førte det videre alene frem til 1977, hvor det blev en del af Kroghs Forlag A/S. Efter endt forlagsvirksomhed udsendte han flere erindringsbøger – samt biografierne Min søster Else-Merete (om søsteren Else-Merete Ross) og Flemingway (om halvfætteren Flemming Helweg-Larsen).

Han var medlem af repræsentantskabet for Den Danske Forlæggerforening 1947-48, af bestyrelsen for Fællesekspeditionen AmbA og A/S Københavns Hippodrom.

Han er begravet på Sorgenfri Kirkegård.

Værker 
 Min søster Else-Merete (2006)
 Forsvundne tider (2005)
 Tidens krumning (2002)
 I al beskedenhed (2001)
 Flemingway (1998)
 Lykke på rejsen (1996)
 Muntre minder – og mindre muntre (1980)
 Mit navn er Nillikum (1979)
 Thaning & Appel (1966) (Skrevet i samarbejde med Godfred Hartmann)

Kilder 
 Kraks Blå Bog 1974

Eksterne henvisninger 
 

Personer i Kraks Blå Bog (afdøde)
Boghandlere fra Danmark
Selvbiografer fra Danmark
Forlæggere fra Danmark
Biografiforfattere fra Danmark
Personer fra København
Dansksprogede forfattere fra Danmark
Niels
Studenter fra Metropolitanskolen
Katja Holm

Katja Elgaard Holm (født 5. august 1974) er en dansk skuespiller, der i 2009 blev valgt ved kampvalg som formand for Dansk Skuespillerforbund efter at have siddet i bestyrelsen siden 2000.

Katja Holm blev uddannet fra skuespillerskolen ved Århus Teater i 1997, og hun har spillet på blandt andet Århus Teater, Nørrebros Teater, Østre Gasværk Teater, Bellevue Teatret, Teater Får302, Aalborg Teater, Odense Teater, Corona La Balance, Bådteatret og Svalegangen. På tv har hun blandt andet medvirket i P.I.S., Ørnen, Arvingerne, Broen 3, Borgen (sæson 3) samt Barda på DR1, hvor hun spillede den onde troldkvinde Asa Ill. Hun har også medvirket i Ditte og Louise sæson 2, samt Far på DR3. På film har hun medvirket i Max Pinlig 2, og De kaldte os frisører.

Hun var fra 2009-2018 formand for Dansk Skuespillerforbund og har fra 2016-2021 været vicepræsident for FIA - det internationale Skuespillerforbund. 
Hun sidder i bestyrelsen for kulturmødet på Mors og er medlem af UNESCOs nationalkommission siden 2017 

Hun modtog i 2002 en Reumert for bedste cabaret for Osvald – Lige henne om hjørnet.
Katja Holm er optaget i Kraks Blå Bog 2014 og sidder i bestyrelsen for Ove Sprogøe Prisen samt i bestyrelsen for Skuespillerforeningen af 1879.

Hun er endvidere uddannet mediator, projektleder samt har enkeltfag i  kolletiv arbejdsret fra Syddansk Universitet.

Hun er offentlig fortaler for etnisk diversitet på den danske film - og teaterscene, samt har arbejdet målrettet mod seksuelle krænkelser i film og scenekunstbranchen.

Hun er optaget i Kraks Blå Bog.

Hun er datter af tidligere biskop for Århus Stift  Kjeld Holm.

Eksterne henvisninger 
 

Skuespillere fra Danmark
Personer i Kraks Blå Bog
Planetgear

Planetgearet er en måde at udforme en tandhjulsudveksling på.

Gearet består af 3 grupper tandhjul og en base:

 Solhjulet: Det indvendige centrale tandhjul
 Basen: Bærer de centrale dele af gearet, vil typisk bære sol- og planethjulene
 Planethjulene: En række tandhjul i samme størrelse (typisk mellem 3 og 9) der har indgreb med solhjulet og kransen.
 Ringhjulet (også kendt som månehjulet): Den ydre kant med indvendig fortanding som har indgreb med planethjulene.

Kraften kan tilføres enten via solhjulet (nedgearing) eller via ringhjulet (opgearing) eller ved at rotere basen og så holde solhjul eller krans fast.
Er alle tandhjul i konstant indgreb, og låses planethjulene, vil ind og udgangshastighed være den samme.

Hvis kraften tilføres via solhjulet, og basen holdes fast, vil planethjulene dreje med om deres egen aksel med en hastighed svarende til forholdet mellem solhjulets og planethjulets tænder.
Hvis solhjulet har S antal tænder, og planethjulene har P antal tænder, vil deres indbyrdes om-drejningsforhold være –S/P.
Eksempelvis kan solhjulet have 24 tænder og planethjulet 16 tænder, så er forholdet mellem deres omdrejninger -24/16, eller -3/2, hvilket vil sige, at for hver omgang solhjulet snurrer, vil planethjulet snurre 1,5 omgang.
Planethjulene driver så igen ringhjulet med forholdet mellem disse, hvis ringhjulet har R tænder, vil denne snurre med P/R for hver omgang planethjulene snurrer.
Eksempelvis kan ringhjulet have 64 tænder og planethjulet 16 tænder, så for hver omdrejning planethjulet snurrer, vil ringhjulet snurre -16/64, eller -1/4 omgang. Dette medfører så:

 En omdrejning af solhjulet resulterer i –S/P omdrejninger af planethjulene
 En omdrejning af planethjulene resulterer i P/R omdrejninger af ringhjulet

Så hvis basen holdes fast, vil en omdrejning af solhjulet resultere i –S/R omdrejning af ringhjulet.

Planetgearet kan på grund af sit design med flere planethjul overføre et højt drejningsmoment sin størrelse taget i betragtning.
Ønskes flere udvekslinger, ”stables” planetgearene, og drivakslen bringes i indgreb med det solhjul der passer til den ønskede udveksling, denne type gear kaldes tradiplanetgear og kendes bl.a. fra cykler med indvendige gear.

Energioverførsel
Gear
Antonis Samaras

Antonis Samaras () (født  i Athen) er en græsk politiker, der var Grækenlands premierminister fra den 20. juli 2012 til den 26. januar 2015. Han var finansminister fra juli til oktober 1989, udenrigsminister fra 1989 til 1990 og fra 1990 til 1992. Desuden var han kulturminister fra januar til oktober 2009. Han var leder af partiet Nyt Demokrati fra 2009 til 2015.

Politisk karriere

Udenrigsminister 
Samaras er en ivrig modstander af at ordet Makedonien indgår i den Tidligere Jugoslaviske Republik Makedoniens navn og forlod Mitsotakis' regering i 1992 på grund af indvendinger mod dens politik. Han er ligeledes en ivrig modstander af forhandlinger med (den Tidligere Jugoslaviske Republik) Makedonien.

Medlem af EU-Parlamentet 
Samaras var fra 2004 medlem af Europa-parlamentet for det Europæiske Folkeparti.

Kulturminister 
Fra 8. januar 2009 var han minister igen, denne gang kulturminister.

Efter Antonis Samaras' mening, vil den Tidligere Jugoslaviske Republik Makedonien i fremtiden ikke overleve som selvstændig nation. Tillige siger han, at EU ikke vil kunne påtvinge Grækenland at anerkende dette lands forfatningsnavn: "Republikken Makedonien".

Formand for Nyt Demokrati 
I 2009 blev Antonis Samaras formand for partiet Nyt Demokrati. Hans forgænger på posten var Kostas Karamanlis. Han var formand indtil 2015, da han blev afløst af to midlertidige formænd: Vangelis Meimarakis og Ioannis Plakiotakis og i januar 2016 blev Kyriakos Mitsotakis valgt til ny formand.

Statsminister 
Efter valget i juni 2012 blev Antonis Samaras statsminister i Regeringen Antonis Samaras, der bestod af Nyt Demokrati, PASOK og Demokratiske venstre. Antonis Samaras blev indsat i embedet som statsminister, da han aflagde ed på forfatningen den 20. juli 2012. Han var statsminister indtil 26. januar 2015.

Kilder

Eksterne henvisninger 

Politikere fra Grækenland
Grækenlands statsministre
Medlemmer af Europa-Parlamentet fra Grækenland
Henrik, greve af Monpezat

{|align=right
|

Hans Excellence Henrik, greve af Monpezat (Henrik Carl Joachim Alain, greve af Monpezat, født 4. maj 2009) er en dansk greve, der er prins Joachim og prinsesse Maries første fælles barn. Derved er han nummer ni i den danske tronfølge og nr. 328 i den britiske tronfølge. Prins Joachim har i forvejen sønnerne prins Nikolai og prins Felix med Alexandra af Frederiksborg. Prins Henrik er det femte barnebarn af dronning Margrethe 2. og prins Joachims tredje barn og tredje søn. Til og med udgangen af 2022 var han tillige prins til Danmark.

Fødsel, dåb og konfirmation 
Den nye prins kom til verden på Rigshospitalet i København. Ved fødslen var han 49 cm lang og vejede 3032 gram.

Dåb
Prinsen blev døbt den 26. juli 2009 i Møgeltønder Kirke. Fadderne ved dåben var: Kronprinsesse Mary af Danmark, hans tante; Charles Cavallier, hans morbror; Benjamin Grandet, hans morbror; Britt Davidsen Siesbye, prinsesse Maries hofdame og veninde; og Christian Scherfig, prins Joachim og prinsesse Maries ven.

Han blev døbt:
 Henrik, efter sin farfar, Prins Henrik. 
 Carl, muligvis efter Carl Johan Bernadotte, sin farmors onkel, der var med til hans dåb.
 Joachim, efter sin far, Prins Joachim. 
 Alain, efter sin morfar, Alain Cavallier.

Konfirmation 
Grevens konfirmation blev afholdt Kristi himmelfartsdag den 18. maj 2023 i Frederikskirken – Den Danske Kirke i Paris.
Konfirmationen fandt sted kl. 11.00 ved kongelig konfessionarius biskop Henrik Wigh-Poulsen; han bliver assisteret af Frederikskirkens præst Malene Bendtsen.

Børnehave og uddannelse 
Prins Henrik har gået i Garnisonskirkens Menighedsbørnehave.

Fredag den 14. august 2015 begyndte prins Henrik på den katolske Sct. Joseph Søstrenes Skole i Ordrup.

I 2019, da Henrik og hans familie flyttede til Frankrig, blev han optaget på privatskolen EIB Monceau i det 8. arrondissement i Paris sammen med sin søster.

Titler og prædikater 
4. maj 2009 – 31. december 2022: Hans Højhed Prins Henrik til Danmark, greve af Monpezat.
1. januar 2023 - nu: Hans Excellence Henrik, greve af Monpezat

28. september 2022 besluttede Dronning Margrethe 2. at Prins Henrik, i lighed med sine tre søskende, fra og med 1. januar 2023 fratages titlen prins og derfor fremover skal tituleres "Henrik, greve af Monpezat".

Anetavle

Referencer

Eksterne henvisninger 

 Official website 

Prinser fra Danmark
Huset Glücksburg
Personer fra København
Grever fra Danmark
Grever af Monpezat